يعنى ايه كساد اقتصادى ؟! طرق حل هذه المشكلة ؟
إزيك يا باشا؟ ، سؤالك بقاله 5 شهور 😂😂 ، معلش بقا ، الموضوع بيكون حسب أنا عندي استعداد ذهني اكتب في المسألة وللا لأ.  بص باختصار : المجتمع فيه حاجتين :  (سلع وخدمات) من طرف ، يتم تقييمها بـ(النقود) من طرف آخر.  الكساد الاقتصادي معناه كالتالي : اللي معاه الفلوس مش عاوز يشتري ، أو مش قادر يشتري (لأنه معهوش) ، واللي معاه السلعة مش قادر يبيع لأن ماحدش عاوز يشتري ، دا باختصار شديد ، فايه اللي يحصل؟ ، تقوم البضاعة تتركن ، فصاحب المحل برضه يفلس ، فالمجتمع كله يفلس ، وهوباا ، يبقى كساد.  طب هو لازم يحصل بالطريقة دي؟ ، لأ غالبًا الناس ما بتاخدش بالها وفجأة تلاقي كساد حصل فجأة ، لأنه عبارة عن "حزمة من التصرفات" ، بتحصل بين المستهلكين والمنتجين ، الموضوع بيبقى كأنه "حلقات" كده ، كل حلقة تأثر على اللي بعدها ، لغاية ما نوصل للحلقة الأكبر اللي هي الكساد نفسه. طرق حل المشكلة؟  والله دا مثار خلاف بين الاقتصاديين بقى ، بعض الناس المتخلفين - وهما علماء اقتصاد بالمناسبة يعني - بيقولوا ايه؟  سيب السوق يا باشا يعالج نفسه ، أنت مالك؟ ، سيب التجار اللي هيفلسوا يفلسوا ، والناس اللي هتموت تموت ، واللي هيجوع يجوع ، وكده ، وبعد المحنة ، الناس هتطلع أقوى ، والضربة اللي ما تقتلكش تقويك وكلام كده.  وبعض الناس بيقولوا : الدولة حضرتك تنزل تمتلك كل البضائع ، وكل الفلوس ، وتشتري وتبيع من نفسها وتوزع على الناس.  وبعض الناس بيقولوا ، ودا جون مينارد كينز ، اللي أنقذ العالم مرتين من كساد عظيم كاد يفتك بالعالم كله ، مرة وهو حي ، ومرة وهو ميت ، وهو بيقول باختصار : الدولة عليها تحفّز الطلب إزاي؟ ، إنها تنزل تشتري "أي حاجة" ، يعني ممكن تقرر ترصف الطرق مثلًا ، من الفراغ ، فإيه اللي يحصل؟ ، الناس اللي ما عهاش فلوس يلاقوا شغل ، فيبقى معاهم فلوس ، فيبقى معاهم ما ينفقون ، فيحصل تنشيط لحركة البيع والشراء .. إلخ. ( اللي فاتت دي اسمها سياسة مالية) أو أنهم يحفزوا الناس اللي عندهم فلوس أنهم يصرفوها ، إزاي؟  يقللوا سعر الفايدة في البنوك مثلًا ، أو يقدموا للبنوك حوافز للإقراض مش الاقتراض ، يطبعوا فلوس ، كل دا وارد.  طبعًا ، مش لازم خالص إطلاقًا يكون دا الكساد ، أن الناس مش لاقية تاكل وكده ، بس أنت مش بييجي فترات تسمع التجار كلهم على اختلاف مجالهم بيقولوا : السوق نايم؟ ، أهه دا اسمه كساد.  ومعناه أن الناس كانت بتشتري عند مستوى معين ، والمستوى دا قل بسبب أي حاجة ، فقللوا المشتريات ، فدا كساد.  وهو والتضخم ، بيتبادلوا الأدوار ، وأحيانًا بيجتمعوا في حاجة اسمها "الركود التضخمي" وهي الحالة اللي عندنا في مصر بعون الله :D ، الفلوس بتزيد في الطباعة ، والسلع بتقل ، وقدرة الناس الشرائية بتقل ، وإحنا بنصوّت في النص :D دا طبعًا باختصار مخلّ ، يعني مش هو دا شرح الكساد كما يجب أن يكون ، بس هو للتوضيح فقط.